SAPD versuim om enige rekrute vir 2020, 2021 te werfArgieffoto (Foto: SAPS) Die DA doen ŉ beroep op polisieminister Bheki Cele om dringend ŉ aksieplan voor te lê vir die werwing van polisiekwekelinge. “Ons wil ook weet hoe hy die geweldige tekort aan personeel by die SAPD gaan takel,” sê Okkie Terblanche, die DA Se skadu- adjunkminister van polisie. Dit volg ná ŉ voorlegging aan die polisie se portefeuljekomitee vandag waar die SAPD onthul het dat geen nuwe polisiekwekelinge tussen 2020 en 2021 gewerf is nie en dat die SAPD tussen 2020 en 2022 altesaam 11 178 lede verloor het. “Dit is ŉ angswekkende onthulling van hoe ver agter die polisie is in hul pogings om misdaad te takel. Die SAPD se pogings om massawerwing te doen word gepootjie, omdat hy nie voldoende opleidingsentra het om die getal beplande rekrute (naamlik 10 000) op te lei nie. Verlede jaar se 10 000 rekrute is by die SA Infanteriebataljon-weermagbasis gehuisves en moes onder onmenslike omstandighede opgelei word.” Terblanche sê akkommodasie vir dié rekrute was onvoldoende en hulle het nie enige warm water gehad nie. “Ondanks die president se belofte van 12 000 bykomende rekrute in 2022 en ŉ bykomende 10 000 in 2023, beraam die SAPD dat hul arbeidsmag teen die einde van die finansiële jaar waarskynlik op 178 708 sal staan. Dit is 2 528 meer as wat tans beskikbaar is – so waar is die bykomende 7 500 rekrute wat volgens die staatsrede beloof is?” Terblanche sê die voorlegging het ook onthul dat sommige van die opleidingsbeamptes nie enige van die vereiste kwalifikasies het nie. “Dit het ŉ negatiewe effek op opleiding – gestaaf deur voorvalle waar twee mense op skietbane dood is tydens opleiding. Die SAPD se rekruteproses is uiters afhanklik van die gebruik van handleidings en voorafgoedkeuring van die aanstelling van kwekelinge val buite die gerekenariseerde stelsel. As dit gedigitaliseer en geoutomatiseer was, sou dit baie meer vaartbelyn gewees het.” Terblanche meen Cele is nie ernstig oor die beskerming van burgers teen misdaad nie. “Die Wes-Kaap veg byvoorbeeld die oorlog teen bendes en misdaad sonder voldoende hulp van die nasionale regering. Die Philippi-opleidingsentrum het ŉ kapasiteit van 560 rekrute, maar het tans slegs 24 opleidingsbeamptes – ŉ tekort van 25 opleidingsbeamptes. Die gebrek in opleiding sluit ook ‘straat-oorlewingsopleiding’, driloefeninge, fisiese opleiding en akademie in. “Tydens Maandag se kabinetskommeling het pres. Ramaphosa die perfekte geleentheid gehad om Bheki Cele van sy pligte as polisieminister te onthef, maar hy is gespaar. Dié besluit sal rampspoedige gevolge bly hê. Die DA benadruk sy versoek aan die president om Cele die deur te wys en die lewens van burgers eerste te plaas.”